

**ΜΕΘΟΔΟΛΟΓΙΑ ΓΙΑ ΤΗ ΔΙΕΝΕΡΓΕΙΑ**

**ΔΙΑΧΕΙΡΙΣΤΙΚΩΝ ΕΠΑΛΗΘΕΥΣΕΩΝ ΣΕ ΠΡΑΞΕΙΣ**

**ΣΤΗ ΒΑΣΗ ΕΚΤΙΜΗΣΗΣ ΚΙΝΔΥΝΟΥ**

Εικόνα που περιέχει στιγμιότυπο οθόνης, κείμενο, γραμματοσειρά, Μπελ ηλεκτρίκ

Περιγραφή που δημιουργήθηκε αυτόματα

ΕΙΣΑΓΩΓΗ - ΠΕΔΙΟ ΕΦΑΡΜΟΓΗΣ ΟΔΗΓΙΩΝ

Οι παρούσες οδηγίες εφαρμόζονται στο πλαίσιο του Συστήματος Διαχείρισης και Ελέγχου και αφορούν στη μεθοδολογία για τη διενέργεια των διαχειριστικών επαληθεύσεων στη βάση εκτίμησης κινδύνου για τα Προγράμματα ΤΑΜΕΥ

ΝΟΜΙΚΗ ΒΑΣΗ - ΝΕΑ ΣΤΟΙΧΕΙΑ

Σύμφωνα με την παρ. 2 του άρθρου 74 του Κανονισμού (ΕΕ) 2021/1060 οι διαχειριστικές επαληθεύσεις, που διενεργούν οι Διαχειριστικές Αρχές ή οι Ενδιάμεσοι Φορείς, θα πρέπει να βασίζονται σε εκτίμηση κινδύνου και να είναι ανάλογες με τους εκ των προτέρων εντοπισθέντες κινδύνους.

Οι διαχειριστικές επαληθεύσεις περιλαμβάνουν:

α) *διοικητικές* επαληθεύσεις των *δηλώσεων δαπανών* που υποβάλλουν οι δικαιούχοι, και

β) *επιτόπιες* επαληθεύσεις των πράξεων,

και πρέπει να διενεργούνται πριν από την υποβολή των λογαριασμών στην Ευρωπαϊκή Επιτροπή, όπως αυτοί προβλέπονται στο άρθρο 98 του Κανονισμού 2021/1060.

Οι παραπάνω κανονιστικές απαιτήσεις έχουν ενσωματωθεί στο άρθρο 39 του ν. 4914/2022 (Α’ 61) και στην Υπουργική Απόφαση διάρθρωσης της Διαχειριστικής Αρχής καθώς, βάσει του άρθρου 8 του ανωτέρω νόμου, οι διαχειριστικές επαληθεύσεις αποτελούν αρμοδιότητα της Διαχειριστικής Αρχής. Αντίστοιχες προβλέψεις περιλαμβάνονται και στις Υπουργικές Αποφάσεις Ορισμού των Ενδιάμεσων Φορέων (ΕΦ), εφόσον τους ανατεθούν οι σχετικές αρμοδιότητες/ καθήκοντα, σύμφωνα με το άρθρο 71 του Κανονισμού (ΕΕ) 2021/1060 και το άρθρο 13 του ν. 4914/2022. Η εξειδίκευση των απαιτήσεων γίνεται στο Εγχειρίδιο Διαδικασιών ΣΔΕ 2021-2027, η εφαρμογή του οποίου είναι υποχρεωτική από τους φορείς που εμπλέκονται στη διαχείριση και υλοποίηση των Προγραμμάτων.

Η καινοτομία που εισάγει ο Κανονισμός (ΕΕ) 2021/1060 είναι ότι, στη νέα προγραμματική περίοδο 2021- 2027, τόσο οι επιτόπιες επαληθεύσεις πράξεων όσο και οι διοικητικές επαληθεύσεις δηλώσεων δαπανών θα πρέπει να πραγματοποιούνται στη βάση εκτίμησης κινδύνου. Σύμφωνα με την αιτιολογική σκέψη 62 του Κανονισμού, στόχος αυτής της νέας προσέγγισης είναι να διασφαλίζεται η κατάλληλη ισορροπία μεταξύ αφενός της αποτελεσματικής και αποδοτικής υλοποίησης των ταμείων, αφετέρου των σχετικών διοικητικών επιβαρύνσεων και κόστους. Υπό το πρίσμα αυτό, σύμφωνα με την αιτιολογική σκέψη και τις κατευθύνσεις της Ευρωπαϊκής Επιτροπής:

* η συχνότητα, το πεδίο εφαρμογής και το εύρος των διαχειριστικών επαληθεύσεων θα πρέπει να βασίζονται σε εκτίμηση κινδύνου*, η οποία θα γίνεται εκ των προτέρων και εγγράφως* και η οποία θα λαμβάνει υπόψη παράγοντες όπως το πλήθος, το είδος, το μέγεθος και το περιεχόμενο των πράξεων που υλοποιούνται, τους δικαιούχους, καθώς και το επίπεδο του κινδύνου που προσδιορίστηκε κατά τις προηγούμενες διαχειριστικές επαληθεύσεις και τους ελέγχους,
* οι διαχειριστικές επαληθεύσεις θα πρέπει να είναι αναλογικές προς τους κινδύνους που προκύπτουν από την ως άνω εκτίμηση, οπότε θα πρέπει να αποτυπώνεται γραπτώς και ο τρόπος που θα εφαρμοστεί η αναλογικότητα (δηλ. πώς οι επαληθεύσεις θα είναι ανάλογες με τους τύπους/επίπεδα κινδύνου).

# ΓΕΝΙΚΕΣ ΚΑΤΕΥΘΥΝΣΕΙΣ ΓΙΑ ΤΙΣ ΔΙΑΧΕΙΡΙΣΤΙΚΕΣ ΕΠΑΛΗΘΕΥΣΕΙΣ ΒΑΣΕΙ ΚΙΝΔΥΝΟΥ

Σύμφωνα με τις κατευθύνσεις της Ευρωπαϊκής Επιτροπής, η νέα φιλοσοφία για τις διαχειριστικές επαληθεύσεις, που αφορά πλέον και τις διοικητικές επαληθεύσεις δηλώσεων δαπανών, είναι ότι πρέπει να επικεντρώνονται σε τομείς/στοιχεία κινδύνου. Η *πιο αναλογική* αυτή προσέγγιση είναι σημαντική για την επίτευξη ισορροπίας μεταξύ της προστασίας του προϋπολογισμού της ΕΕ και την ενίσχυση της απλοποίησης. Στοχεύει:

* στη μείωση της διοικητικής επιβάρυνσης τόσο των ΔΑ/ΕΦ όσο και των δικαιούχων, καθώς θα μειωθεί ο αριθμός των επαληθεύσεων, και
* στη βελτίωση της αποτελεσματικότητας του ΣΔΕ, δεδομένου ότι οι διαχειριστικές επαληθεύσεις μπορούν πλέον να επικεντρώνονται σε προβληματικές «περιοχές» (δηλ. σε περιοχές που ενέχουν στοιχεία κινδύνου) αντί να δαπανάται χρόνος και πόροι στις επαληθεύσεις *κάθε* δήλωσης δαπάνης.

Στην πράξη αυτό σημαίνει ότι, σε αντίθεση με την περίοδο 2014-2020, δεν πρέπει να υπόκεινται σε διαχειριστική επαλήθευση, όλες οι πράξεις και όλες οι δηλώσεις δαπανών από τους δικαιούχους. Στο επίπεδο της ίδιας της δήλωσης δαπανών ή της πράξης, δεν είναι απαραίτητο να επαληθεύονται όλα τα στοιχεία δαπανών και όλα τα αποδεικτικά/δικαιολογητικά έγγραφα.

Είναι προφανές ότι το βασικό χαρακτηριστικό και η συνέπεια της προσέγγισης ενέχει τον «κίνδυνο» να μην εντοπιστούν ευρήματα ή παρατυπίες, καθώς δεν επαληθεύεται το 100% των πράξεων και των δαπανών.

Ωστόσο, υπό τη νέα οπτική του εξορθολογισμού των διαχειριστικών επαληθεύσεων, ο στόχος της ΔΑ/ ΕΦ είναι να μπορεί να εξάγει επαρκή και ικανοποιητικά συμπεράσματα από τις διαχειριστικές επαληθεύσεις, ακόμη και εάν οι εν λόγω επαληθεύσεις δεν καλύπτουν το 100% των δαπανών που θα πρέπει να περιληφθούν στις αιτήσεις πληρωμής και στους λογαριασμούς που θα υποβληθούν στην Ευρωπαϊκή Επιτροπή. Επομένως, η ΔΑ/ΕΦ μπορεί να επιβεβαιώσει τις δαπάνες ως νόμιμες και κανονικές, συμπεριλαμβανομένου του μέρους που δεν έχει επαληθεύσει, εάν κρίνει ότι οι διαχειριστικές επαληθεύσεις που διενήργησε στη βάση ανάλυσης κινδύνου, καλύπτουν επαρκώς τους κινδύνους και, ως εκ τούτου έχει αποκομίσει εύλογη βεβαιότητα.

Αυτοί είναι οι κύριοι λόγοι, για τους οποίους απαιτείται, από το κανονιστικό πλαίσιο, να αναπτυχθεί *γραπτώς* και *εκ των προτέρων* μία μεθοδολογία εκτίμησης κινδύνου που θα εξηγεί με βάση ποια κριτήρια θα είναι αποδεκτοί οι κίνδυνοι και τα επίπεδα κινδύνων και ποια θα είναι η συχνότητα, το πεδίο εφαρμογής και το εύρος των διαχειριστικών επαληθεύσεων.

Η μεθοδολογία θα πρέπει να υπόκειται σε επανεξέταση ή/ και αναθεώρηση, ώστε να γίνονται οι κατάλληλες προσαρμογές και να βελτιώνεται η αποτελεσματικότητα των διαχειριστικών επαληθεύσεων.

# ΜΕΘΟΔΟΛΟΓΙΑ ΓΙΑ ΤΗ ΔΙΕΝΕΡΓΕΙΑ ΤΩΝ ΔΙΑΧΕΙΡΙΣΤΙΚΩΝ ΕΠΑΛΗΘΕΥΣΕΩΝ ΣΤΗ ΒΑΣΗ ΕΚΤΙΜΗΣΗΣ ΚΙΝΔΥΝΟΥ ΣΤΟ ΠΛΑΙΣΙΟ ΤΟΥ ΣΔΕ 2021-2027

# ΠΡΟΣΕΓΓΙΣΗ ΚΑΙ ΓΕΝΙΚΕΣ ΑΡΧΕΣ

Στη βάση του νέου κανονιστικού πλαισίου και των κατευθυντήριων οδηγιών της Ευρωπαϊκής Επιτροπής, καθώς και της επισκόπησης και ανάλυσης δεδομένων για την προγραμματική περίοδο 2014-2020, η προσέγγιση για τη διενέργεια των διαχειριστικών επαληθεύσεων στο πλαίσιο του ΣΔΕ 2021-2027 στηρίζεται στις εξής γενικές αρχές:

* Ο προγραμματισμός των διαχειριστικών επαληθεύσεων βασίζεται σε εκτίμηση κινδύνου που γίνεται σε επίπεδο πράξης, λαμβάνοντας υπόψη συγκεκριμένους παράγοντες κινδύνου.
* Η εκτίμηση σε επίπεδο πράξης είναι κοινή για τις διοικητικές επαληθεύσεις δαπανών και τις επιτόπιες επαληθεύσεις.
* Οι παράγοντες κινδύνου σχετίζονται με στοιχεία για τον δικαιούχο (ιστορικό, εμπειρία, κλπ) και με στοιχεία για την πράξη. Πρόκειται τόσο για «χαρακτηριστικά» που φέρει η πράξη κατά τον σχεδιασμό της (όπως τύπο/φύση, πολυπλοκότητα) όσο και για στοιχεία που προκύπτουν κατά την υλοποίησή της (τροποποιήσεις, δημοσιονομικές διορθώσεις, κλπ).
* Οι παράγοντες κινδύνου λαμβάνουν τιμές και βαθμούς, *αυτόματα*, μέσω δεδομένων που καταχωρίζονται στο Ολοκληρωμένο Πληροφοριακό Σύστημα (ΟΠΣ), ώστε να εξασφαλίζεται η αξιοπιστία και η διαφάνεια.
* Η αρχική εκτίμηση κινδύνου, με την αυτόματη απόδοση ενός συνολικού βαθμού σε κάθε πράξη, γίνεται αμέσως μετά την ένταξή της, ώστε να υπάρχει η πρώτη εικόνα για την «επικινδυνότητά» της. Ο βαθμός αυτός διαφοροποιείται κατά την υλοποίησή της, καθώς μεταβάλλονται τα στοιχεία που τροφοδοτούν τις τιμές των επιμέρους παραγόντων κινδύνου, και επικαιροποιείται αυτόματα όταν εφαρμόζεται η μεθοδολογία.
* *Πεδίο εφαρμογής, συχνότητα/χρονισμός:* Η εκτίμηση κινδύνου πράξεων εφαρμόζεται *ταυτόχρονα* για το σύνολο των πράξεων του Προγράμματος και ανά φορέα διαχείρισης (ΔΑ ή ΕΦ):
  + ανά μήνα, προκειμένου να διενεργηθούν οι διοικητικές επαληθεύσεις, και
  + ανά εξάμηνο, για τον προγραμματισμό των επιτόπιων επαληθεύσεων.
* *Εφαρμογή και αναλογικότητα:* Με βάση τη βαθμολογία των πράξεων, κάθε φορά που εφαρμόζεται η μεθοδολογία δημιουργούνται αυτόματα (μέσω του ΟΠΣ) τρία στρώματα κινδύνου (υψηλού, μεσαίου και χαμηλού), και κάθε πράξη «κατατάσσεται» σε ένα από αυτά. Η κατάταξη σε κάθε στρώμα είναι δυναμική, γίνεται αυτόματα και αξιοποιείται τόσο στις διοικητικές όσο και στις επιτόπιες επαληθεύσεις για την επιλογή δείγματος.
  + Στις διοικητικές επαληθεύσεις, καθορίζονται κανόνες και κριτήρια δειγματοληψίας σε δύο επίπεδα: α) επίπεδο Δελτίου Δήλωσης Δαπανών (ΔΔΔ) και β) επίπεδο δαπανών, όταν στο πλαίσιο του ΔΔΔ που επαληθεύεται διοικητικά, συμμετέχει παραπάνω από μία κατηγορία δαπανών.
  + Στις επιτόπιες επαληθεύσεις, η δειγματοληψία εφαρμόζεται σε δεδομένο πληθυσμό πράξεων/ δαπανών και επιλέγονται οι πράξεις προς επιτόπια επαλήθευση.
* Η μεθοδολογία, στην εφαρμογή της, επιτρέπει την αξιοποίηση της επαγγελματικής κρίσης των στελεχών των ΔΑ/ΕΦ.

Η προσέγγιση υπόκειται σε επανεξέταση ή/ και αναθεώρηση.

# ΕΚΤΙΜΗΣΗ ΚΙΝΔΥΝΟΥ ΠΡΑΞΕΩΝ

Η εκτίμηση κινδύνου πράξεων αφορά σε όλες τις πράξεις των Προγραμμάτων ΤΑΜΕΥ και εφαρμόζεται από την ΔΑ ή/ΕΦ.

Αποτελεί βασικό βήμα στη διαδικασία προγραμματισμού των διαχειριστικών επαληθεύσεων, όταν οι ΔΑ και οι ΕΦ θα πρέπει να επιλέξουν το δείγμα των πράξεων που θα επαληθεύσουν διοικητικά και επιτόπια.

Η μεθοδολογία βασίζεται σε παράγοντες-δείκτες κινδύνου, αξιοποιεί πλήρως στοιχεία που υπάρχουν στο ΟΠΣ και υλοποιείται εξ ολοκλήρου ηλεκτρονικά.

Κάθε ενταγμένη πράξη αποκτά μία συνολική βαθμολογία κινδύνου, η οποία προκύπτει από την απόδοση τιμών και βαθμών σε επιμέρους παράγοντες, όπως προσδιορίζονται στην ενότητα 4.2.1. Η συνολική βαθμολογία που μπορεί να λάβει μία πράξη επικαιροποιείται κάθε φορά που εφαρμόζεται η εκτίμηση κινδύνων πράξεων, καθώς κατά τη διάρκεια υλοποίησης μεταβάλλονται στοιχεία που τροφοδοτούν τις τιμές των επιμέρους παραγόντων.

# Παράγοντες κινδύνου

Οι παράγοντες κινδύνου αφορούν στον δικαιούχο και στην πράξη. Η απόδοση τιμής και βαθμού σε κάθε επιμέρους παράγοντα γίνεται αυτόματα και λαμβάνει υπόψη:

* πρωτογενή δεδομένα, που καταχωρίζονται σε τυποποιημένα έντυπα του ΣΔΕ και σε αντίστοιχα πεδία του ΟΠΣ [τα δεδομένα αυτά βασίζονται είτε σε σταθερές είτε σε μεταβλητές παραμέτρους],
* καθώς και στοιχεία που προκύπτουν από την επεξεργασία πρωτογενών δεδομένων, όπως το ποσοστό δημοσιονομικών διορθώσεων που έχει επιβληθεί στον δικαιούχο.

Η επεξεργασία και οι υπολογισμοί γίνονται αυτόματα μέσω του ΟΠΣ.

* **ΠΑΡΑΓΟΝΤΕΣ ΠΟΥ ΑΦΟΡΟΥΝ ΣΤΟΝ ΔΙΚΑΙΟΥΧΟ/ΟΥΣ**

**ΠΑΡΑΓΟΝΤΑΣ ΚΙΝΔΥΝΟΥ «1. ΤΥΠΟΣ ΔΙΚΑΙΟΥΧΟΥ»:**

| **Παράγοντας** | **Τιμή παράγοντα** | **Βαθμός** |
| --- | --- | --- |
| 1. Τύπος Δικαιούχου | Υπουργείο | 1 |
| ΔΕΚΟ | 2 |
| ΝΠΔΔ εντός δημόσιου τομέα (πλην ΟΤΑ) | 2 |
| ΝΠΙΔ εντός δημόσιου τομέα (πλην ΟΤΑ) | 2 |
| ΟΤΑ Α' βαθμού (Δήμοι) | 3 |
| ΟΤΑ Β' βαθμού (Περιφέρειες) | 3 |
| Επιχειρήσεις ΟΤΑ | 4 |
| ΝΠΔΔ εκτός δημόσιου τομέα (πλην ΟΤΑ) | 4 |
| ΝΠΙΔ εκτός δημόσιου τομέα (πλην ΟΤΑ) | 4 |
| ΜΚΟ | 5 |

Για την απόδοση τιμής στον παράγοντα 1 απαιτείται η πληροφορία του σχετικού πεδίου από την Καρτέλα Δικαιούχου.

**ΠΑΡΑΓΟΝΤΑΣ ΚΙΝΔΥΝΟΥ «2. ΠΟΣΟΣΤΟ ΔΗΜΟΣΙΟΝΟΜΙΚΩΝ ΔΙΟΡΘΩΣΕΩΝ ΠΡΑΞΕΩΝ ΤΟΥ ΔΙΚΑΙΟΥΧΟΥ»:**

|  |  |  |
| --- | --- | --- |
| **Παράγοντας** | **Τιμή παράγοντα** | **Βαθμός** |
| 2. Ποσοστό δημοσιονομικών διορθώσεων πράξεων του Δικαιούχου | δημοσιονομικές διορθώσεις <2% | 1 |
| δημοσιονομικές διορθώσεις 2 έως 5% | 3 |
| δημοσιονομικές διορθώσεις >5% | 5 |

Για την απόδοση τιμής στον παράγοντα 2 λαμβάνονται υπόψη:

Α. το συνολικό ύψος των δαπανών σε αποδεκτό διαχείρισης για τις πράξεις που έχει υλοποιήσει/ υλοποιεί ο δικαιούχος στο πλαίσιο των προγραμματικών περιόδων 2014-2020 και 2021-2027

Β. το άθροισμα όλων των δημοσιονομικών διορθώσεων στις πράξεις που έχει υλοποιήσει/υλοποιεί ο δικαιούχος στο πλαίσιο των προγραμματικών περιόδων 2014-2020 και 2021-2027, όπως αυτές καταγράφονται στα Δελτία Καταχώρησης Διορθώσεων (ΔΚΔ) σε συνέχεια παρατυπιών .

Ο αυτόματος υπολογισμός του % ποσοστού είναι: [Β/Α]\*100%.

**ΠΑΡΑΓΟΝΤΑΣ ΚΙΝΔΥΝΟΥ «3. ΕΧΕΙ ΔΙΕΝΕΡΓΗΘΕΙ ΕΠΙΤΟΠΙΑ ΕΠΑΛΗΘΕΥΣΗ/ ΕΛΕΓΧΟΣ ΣΤΟΝ ΔΙΚΑΙΟΥΧΟ»:**

|  |  |  |
| --- | --- | --- |
| **Παράγοντας** | **Τιμή παράγοντα** | **Βαθμός** |
| 3. Έχει διενεργηθεί επιτόπια επαλήθευση/ έλεγχος στον δικαιούχο; | Ναι | 1 |
| Όχι | 10 |

Για την απόδοση τιμής στον παράγοντα 3 αξιοποιείται η πληροφορία των καταχωρημένων στο ΟΠΣ, επιτόπιων επαληθεύσεων και των ελέγχων που έχουν διενεργηθεί στον δικαιούχο, στο πλαίσιο των προγραμματικών περιόδων 2014-2020 και 2021-2027.

**ΠΑΡΑΓΟΝΤΑΣ ΚΙΝΔΥΝΟΥ «4. ΠΟΛΛΑΠΛΟI ΔΙΚΑΙΟYΧΟΙ»:**

|  |  |  |
| --- | --- | --- |
| **Παράγοντας** | **Τιμή παράγοντα** | **Βαθμός** |
| 4. Πολλαπλοί δικαιούχοι | 1 δικαιούχος | 1 |
| 2 έως 3 δικαιούχοι | 3 |
| >3 δικαιούχοι | 5 |

Για την απόδοση τιμής στον παράγοντα 4 απαιτείται η πληροφορία του πεδίου Β.1: «Στοιχεία δικαιούχου/ων - εμπλεκομένων φορέων») στο Τμήμα Β του ΤΔΠ που είναι σε ισχύ.

**ΠΑΡΑΓΟΝΤΑΣ ΚΙΝΔΥΝΟΥ «5. ΣΥΜΜΟΡΦΩΣΗ ΔΙΚΑΙΟΥΧΟΥ ΜΕ ΥΠΟΧΡΕΩΣΕΙΣ ΠΡΟΣ ΔΑ/ΕΦ»:**

|  |  |  |
| --- | --- | --- |
| **Παράγοντας** | **Τιμή παράγοντα** | **Βαθμός** |
| 5. Συμμόρφωση Δικαιούχου με υποχρεώσεις προς ΔΑ/ΕΦ |  |  |
|  |  |

Η απόδοση τιμών και βαθμών και η ενεργοποίηση του παράγοντα θα γίνει μετά από τις 2 πρώτες λογιστικές χρήσεις της προγραμματικής περιόδου 21-27.

**ΠΑΡΑΓΟΝΤΑΣ ΚΙΝΔΥΝΟΥ «6. Ο ΔΙΚΑΙΟΥΧΟΣ ΥΛΟΠΟΙΕΙ ΚΑΙ ΠΡΑΞΕΙΣ ΠΟΥ ΧΡΗΜΑΤΟΔΟΤΟΥΝΤΑΙ ΑΠΟ ΑΛΛΑ ΤΑΜΕΙΑ/ΧΡΗΜΑΤΟΔΟΤΙΚΟΥΣ ΜΗΧΑΝΙΣΜΟΥΣ»:**

|  |  |  |
| --- | --- | --- |
| **Παράγοντας** | **Τιμή παράγοντα** | **Βαθμός** |
| 6. Ο δικαιούχος υλοποιεί και πράξεις που χρηματοδοτούνται από άλλα ταμεία/χρηματοδοτικούς μηχανισμούς; | Όχι | 1 |
| Ναι | 5 |

Για την απόδοση τιμής στον παράγοντα 6 λαμβάνεται υπόψη εάν ο δικαιούχος υλοποιεί εκτός από πράξεις που έχουν ενταχθεί στα ΤΑΜΕΥ και πράξεις που χρηματοδοτούνται από άλλα ταμεία/χρηματοδοτικούς μηχανισμούς (όπως Τομεακά και Περιφερειακά Προγράμματα του ΕΣΠΑ ΤΑΑ, ΜΣΕ/CEF,).

**ΠΑΡΑΓΟΝΤΑΣ ΚΙΝΔΥΝΟΥ «7. ΑΡΙΘΜΟΣ ΠΡΑΞΕΩΝ ΠΟΥ ΥΛΟΠΟΙΕΙ Ο ΔΙΚΑΙΟΥΧΟΣ»:**

|  |  |  |
| --- | --- | --- |
| **Παράγοντας** | **Τιμή παράγοντα** | **Βαθμός** |
| 7. Αριθμός πράξεων που υλοποιεί ο δικαιούχος | 1 έως 5 πράξεις | 1 |
| > 5 πράξεις | 5 |

Για την απόδοση τιμής στον παράγοντα 7 απαιτείται το άθροισμα των ενταγμένων πράξεων που υλοποιεί ο δικαιούχος ταυτόχρονα [«Ταυτόχρονα στην παρούσα φάση»: αφορά στις πράξεις που είναι «ανοικτές» τη χρονική στιγμή που πραγματοποιείται η εκτίμηση κινδύνου των πράξεων].

**ΠΑΡΑΓΟΝΤΑΣ ΚΙΝΔΥΝΟΥ «8. ΣΕΙΡΑ ΚΑΤΑΤΑΞΗΣ - RANK ΤΟΥ ΔΙΚΑΙΟΥΧΟΥ ΩΣ ΠΡΟΣ ΤΙΣ ΔΗΛΩΘΕΙΣΕΣ ΔΑΠΑΝΕΣ (ΣΕ ΣΧΕΣΗ ΜΕ ΤΟΥΣ ΑΛΛΟΥΣ ΔΙΚΑΙΟΥΧΟΥΣ)»:**

|  |  |  |
| --- | --- | --- |
| **Παράγοντας** | **Τιμή παράγοντα** | **Βαθμός** |
| 8. Σειρά κατάταξης - rank του δικαιούχου ως προς τις δηλωθείσες δαπάνες (σε σχέση με τους άλλους δικαιούχους) | 1ο τεταρτημόριο | 1 |
| 2ο τεταρτημόριο | 3 |
| 3ο τεταρτημόριο | 4 |
| 4ο τεταρτημόριο | 5 |

Για την απόδοση τιμής στον παράγοντα 8 απαιτούνται τα εξής στοιχεία:

* το συνολικό ύψος δηλωθεισών δαπανών των πράξεων που υλοποιεί ο δικαιούχος στο πλαίσιο της προγραμματικής περιόδου 2021-2027
* το σύνολο των δηλωθεισών δαπανών στα ΤΑΜΕΥ

Η τιμή του παράγοντα προκύπτει με χρήση συνάρτησης που αποδίδει το τεταρτημόριο στο σύνολο των δεδομένων (quartile), αυτόματα μέσω ΟΠΣ.

Τα βήματα με βάση τα οποία προκύπτουν τα τεταρτημόρια έχουν ως εξής:

* Όλοι οι δικαιούχοι που υλοποιούν πράξεις στο πλαίσιο των ΤΑΜΕΥ και έχουν δηλωθείσες δαπάνες, κατατάσσονται ως προς το ύψος των δηλωθεισών δαπανών τους
* Η συνάρτηση ανάγει την κατάταξη αυτή σε τιμές από 0 έως 1 και στη συνέχεια δημιουργεί 4 τεταρτημόρια:
  + 1ο τεταρτημόριο: οι δικαιούχοι με τιμή από 0 έως 0,25
  + 2ο τεταρτημόριο: οι δικαιούχοι με τιμή > 0,25 έως 0,50
  + 3ο τεταρτημόριο: οι δικαιούχοι με τιμή > 0,50 έως 0,75 και
  + 4ο τεταρτημόριο: οι δικαιούχοι με τιμή > 0,75 έως 1.
* **ΠΑΡΑΓΟΝΤΕΣ ΠΟΥ ΑΦΟΡΟΥΝ ΣΤΗΝ ΠΡΑΞΗ**

**ΠΑΡΑΓΟΝΤΑΣ ΚΙΝΔΥΝΟΥ «9. ΣΥΝΘΕΤΟΤΗΤΑ ΠΡΑΞΗΣ»:**

|  |  |  |
| --- | --- | --- |
| **Παράγοντας** | **Τιμή παράγοντα** | **Βαθμός** |
| 9. Συνθετότητα πράξης | 1 έως 2 διαφορετικά είδη υποέργων | 1 |
| 3 έως 4 διαφορετικά είδη υποέργων | 3 |
| > 4 είδη διαφορετικά υποέργων | 5 |

Για την απόδοση τιμής στον παράγοντα 9 απαιτείται η πληροφορία του πεδίου ΣΤ.4: «Είδος Υποέργου» του Τμήματος ΣΤ του Τεχνικού Δελτίου Πράξης (ΤΔΠ) που είναι σε ισχύ.

**ΠΑΡΑΓΟΝΤΑΣ ΚΙΝΔΥΝΟΥ «10. ΑΡΙΘΜΟΣ ΥΠΟΕΡΓΩΝ ΠΡΑΞΗΣ»:**

|  |  |  |
| --- | --- | --- |
| **Παράγοντας** | **Τιμή παράγοντα** | **Βαθμός** |
| 10. Αριθμός υποέργων πράξης | 1 έως 2 υποέργα | 1 |
| 3 έως 5 υποέργα | 3 |
| >5 υποέργα | 5 |

Για την απόδοση τιμής στον παράγοντα 10 απαιτείται η πληροφορία του πεδίου ΣΤ.1: «Α/Α Υποέργου» του Τμήματος ΣΤ του Τεχνικού Δελτίου Πράξης (ΤΔΠ) που είναι σε ισχύ.

**ΠΑΡΑΓΟΝΤΑΣ ΚΙΝΔΥΝΟΥ «11. ΤΥΠΟΣ/ΦΥΣΗ ΤΗΣ ΠΡΑΞΗΣ»:**

|  |  |  |
| --- | --- | --- |
| **Παράγοντας** | **Τιμή παράγοντα** | **Βαθμός** |
| 11. Τύπος/ φύση της πράξης (φυσικό αντικείμενο απτό ή λιγότερο απτό) | Ομάδες πράξεων: 1. Έργα υποδομής και 2. Εξοπλισμός - προμήθεια ή/ και εγκατάσταση | 1 |
| Ομάδα πράξεων 3. Μελέτες και υπηρεσίες μέσω δημόσιας σύμβασης (πλην πράξεων ΤΒ) | 3 |
| Λοιποί τύποι/ ομάδες πράξεων | 5 |

Για την απόδοση τιμής στον παράγοντα 11 απαιτείται η πληροφορία του πεδίου ΣΤ.0: «Τύπος/ ομάδα πράξης» του Τμήματος ΣΤ του Τεχνικού Δελτίου Πράξης (ΤΔΠ), όπως αποτυπώνονται στο παράρτημα Ι του παρόντος εγγράφου.

**ΠΑΡΑΓΟΝΤΑΣ ΚΙΝΔΥΝΟΥ «12. ΜΕΘΟΔΟΣ ΥΛΟΠΟΙΗΣΗΣ ΤΗΣ ΠΡΑΞΗΣ»:**

|  |  |  |
| --- | --- | --- |
| **Παράγοντας** | **Τιμή παράγοντα** | **Βαθμός** |
| 12. Μέθοδος υλοποίησης της πράξης | αποκλειστικά με δημόσιες συμβάσεις | 1 |
| με δημόσιες συμβάσεις και έως 10% αυτεπιστασία | 2 |
| με δημόσιες συμβάσεις και >10% αυτεπιστασία | 3 |
| αποκλειστικά με αυτεπιστασία | 5 |

Για την απόδοση τιμής στον παράγοντα 12 απαιτείται η πληροφορία του πεδίου ΣΤ.4: «Είδος Υποέργου» του ΤΔΠ που είναι σε ισχύ, και η συνολική επιλέξιμη δημόσια δαπάνη του υποέργου (σε προγραμματικό επίπεδο) στη βάση της οποίας, υπολογίζεται το ποσοστό της αυτεπιστασίας (υλοποίηση με ίδια μέσα).

**ΠΑΡΑΓΟΝΤΑΣ ΚΙΝΔΥΝΟΥ «13. ΔΙΑΡΚΕΙΑ ΥΛΟΠΟΙΗΣΗΣ ΦΥΣΙΚΟΥ ΑΝΤΙΚΕΙΜΕΝΟΥ ΠΡΑΞΗΣ»:**

|  |  |  |
| --- | --- | --- |
| **Παράγοντας** | **Τιμή παράγοντα** | **Βαθμός** |
| 13. Διάρκεια υλοποίησης φυσικού αντικειμένου πράξης | 1 έως 2 χρόνια | 1 |
| > 2 έως 4 χρόνια | 3 |
| > 4 χρόνια | 5 |

Για την απόδοση τιμής στον παράγοντα 13 απαιτείται η πληροφορία του πεδίου ΣΤ.24: «Διάρκεια υλοποίησης φυσικού αντικειμένου πράξης» του Τμήματος ΣΤ του Τεχνικού Δελτίου Πράξης (ΤΔΠ) που είναι σε ισχύ.

**ΠΑΡΑΓΟΝΤΑΣ ΚΙΝΔΥΝΟΥ «14. ΠΡΑΞΕΙΣ ΜΕ ΗΜΕΡΟΜΗΝΙΑ ΕΝΑΡΞΗΣ ΠΡΙΝ ΤΗΝ ΥΠΟΒΟΛΗ ΤΟΥ ΤΔΠ**

|  |  |  |
| --- | --- | --- |
| **Παράγοντας** | **Τιμή παράγοντα** | **Βαθμός** |
| 14. Πράξεις με ημερομηνία έναρξης πριν την υποβολή του ΤΔΠ | Όχι | 1 |
| Ναι - στο πλαίσιο των ΤΑΜΕΥ | 3 |
| Ναι - έργα που μεταφέρονται στα ΤΑΜΕΥ από άλλες πηγές χρηματοδότησης | 5 |

Για την απόδοση τιμής στον παράγοντα 14 απαιτείται η πληροφορία των ακόλουθων πεδίων του Τεχνικού Δελτίου Πράξης (ΤΔΠ) που είναι σε ισχύ:

* ΣΤ.25: «Ημερομηνία έναρξης πράξης» στο Τμήμα ΣΤ
* Α.16: «Ημερομηνία/ ώρα υποβολής» στο Τμήμα Α.

Για τις πράξεις με ημερομηνία έναρξης πριν την υποβολή του ΤΔΠ, το ΟΠΣ αποδίδει βαθμό στον παράγοντα ως εξής:

* βαθμό 3 σε πράξεις στο πλαίσιο των ΤΑΜΕΥ (π.χ. τμηματοποιημένες)
* βαθμό 5 σε πράξεις που χρηματοδοτούνταν από άλλες πηγές χρηματοδότησης (π.χ. ΕΠΑ)

**ΠΑΡΑΓΟΝΤΑΣ ΚΙΝΔΥΝΟΥ «15. ΎΨΟΣ Π/Υ ΠΡΑΞΗΣ (€)»:**

|  |  |  |
| --- | --- | --- |
| **Παράγοντας** | **Τιμή παράγοντα** | **Βαθμός** |
| 15. Ύψος π/υ πράξης (€) | 0 έως 1.000.000 | 1 |
| 1.000.001 έως 5.000.000 | 3 |
| >5.000.000 | 5 |

Για την απόδοση τιμής στον παράγοντα 15 απαιτείται η Συνολική Επιλέξιμη Δημόσια Δαπάνη του, σε προγραμματικό επίπεδο (ΤΔΠ).

**ΠΑΡΑΓΟΝΤΑΣ ΚΙΝΔΥΝΟΥ «16. ΤΡΟΠΟΠΟΙΗΣΕΙΣ ΠΡΑΞΗΣ»:**

|  |  |  |
| --- | --- | --- |
| **Παράγοντας** | **Τιμή παράγοντα** | **Βαθμός** |
| 16. Τροποποιήσεις πράξης (εγκεκριμένες) | Καμία τροποποίηση ή τροποποιήσεις που οφείλονται σε εξωγενείς παράγοντες | 1 |
| Έως 5 τροποποιήσεις που είναι απαραίτητες για την ορθή υλοποίηση πράξης | 3 |
| Περισσότερες από 5 τροποποιήσεις που είναι απαραίτητες για την ορθή υλοποίηση πράξης | 5 |

Για την απόδοση τιμής στον παράγοντα 16 απαιτείται η πληροφορία των εξής πεδίων του Τμήματος Α του Τεχνικού Δελτίου Πράξης (ΤΔΠ) που είναι σε ισχύ:

* Το πεδίο Α.14: «Έκδοση ΤΔΠ». Αφορά το πλήθος των τροποποιήσεων που ενδεχομένως έχουν γίνει, εφόσον η τροποποίηση ΤΔΠ συνδέεται με έκδοση τροποποίησης Απόφασης Ένταξης πράξης. Σημειώνεται ότι δεν προσμετράται η επικαιροποίηση ΤΔΠ.
* Ο χαρακτηρισμός της τροποποίησης του ΤΔΠ από τη ΔΑ/ΕΦ, όπως αποτυπώνεται εναλλακτικά, στα πεδία Α.23 και Α.24. [Α.23: «Οφείλεται σε εξωγενείς υποχρεωτικές συνθήκες», Α.24: «Απαραίτητη για την ορθή υλοποίηση της πράξης»].

Εξωγενείς συνθήκες είναι αυτές που έχουν προκύψει από το «εξωτερικό» θεσμικό περιβάλλον του ΣΔΕ χωρίς ευθύνη του δικαιούχου (π.χ. αλλαγή ΦΠΑ, τροποποίηση με πρωτοβουλία της ΔΑ/ΕΦ).

**ΠΑΡΑΓΟΝΤΑΣ ΚΙΝΔΥΝΟΥ «17. ΔΙΟΡΘΩΣΕΙΣ ΑΠΟ ΔΙΟΙΚΗΤΙΚΗ ΕΠΑΛΗΘΕΥΣΗ ΔΑΠΑΝΩΝ»:**

|  |  |  |
| --- | --- | --- |
| **Παράγοντας** | **Τιμή παράγοντα** | **Βαθμός** |
| 17. Διορθώσεις από διοικητική επαλήθευση δαπανών | καθόλου διορθώσεις | 1 |
| μικρότερες από 2% στο σύνολο των δαπανών | 3 |
| μεγαλύτερες από 2% στο σύνολο των δαπανών | 5 |

Για την απόδοση τιμής στον παράγοντα 17 αξιοποιούνται τα εξής στοιχεία:

Α. το σύνολο των ποσών που δηλώνει ο δικαιούχος μέσω των ΔΔΔ (κατά τη διαδικασία διοικητικής επαλήθευσης) και αφορά όλες τις λογιστικές χρήσεις (από την έναρξη της πράξης)

Β. το σύνολο των δαπανών που τέθηκαν σε κατάσταση «ΑΠΟΔΕΚΤΟ ΔΙΑΧΕΙΡΙΣΗΣ» (κατά τη διαδικασία διοικητικής επαλήθευσης) και αφορά όλες τις λογιστικές χρήσεις (από την έναρξη της πράξης)

βάσει των οποίων υπολογίζεται το ακόλουθο % ποσοστό ως εξής:[(Α-Β)/Α]\*100%**ΠΑΡΑΓΟΝΤΑΣ ΚΙΝΔΥΝΟΥ «18. ΧΡΟΝΟΣ ΠΟΥ ΕΧΕΙ ΠΕΡΑΣΕΙ ΑΠΟ ΤΗΝ ΠΡΟΗΓΟΥΜΕΝΗ ΕΠΑΛΗΘΕΥΣΗ/ΕΛΕΓΧΟ»:**

|  |  |  |
| --- | --- | --- |
| **Παράγοντας** | **Τιμή παράγοντα** | **Βαθμός** |
| 18. Χρόνος που έχει περάσει από την προηγούμενη επιτόπια επαλήθευση /έλεγχο | <1 έτος | 1 |
| >1 έτος | 5 |
| καθόλου έλεγχος | 10 |

Για την απόδοση τιμής στον παράγοντα 18 λαμβάνονται υπόψη οι εξής πληροφορίες:

Α. η ημερομηνία τελευταίας επιτόπιας επαλήθευσης/ελέγχου (που έχει γίνει από τη ΔΑ/ΕΦ ή την ΕΔΕΛ)

Β. η τρέχουσα ημερομηνία.

Βάσει των παραπάνω υπολογίζεται ο χρόνος που έχει περάσει από την προηγούμενη επιτόπια επαλήθευση /έλεγχο με τον ακόλουθο τύπο: (Β-Α)/12.

Για την ορθή απόδοση τιμής στον παράγοντα 18, είναι πολύ σημαντικό να καταχωρηθούν έγκαιρα στο ΟΠΣ, οι βασικές πληροφορίες για την επαλήθευση. Συγκεκριμένα, το αρμόδιο όργανο επιτόπιας επαλήθευσης οφείλει με το πέρας της διενέργειάς της, να καταχωρίσει στο ΟΠΣ τουλάχιστον τις ημερομηνίες ελέγχου, το εξάμηνο και το αντικείμενο, ώστε να δοθεί από το ΟΠΣ «α/α ελέγχου» (καθώς η καταχώριση προσωρινής έκθεσης επιτόπιας επαλήθευσης μπορεί να καθυστερήσει).

**ΠΑΡΑΓΟΝΤΑΣ ΚΙΝΔΥΝΟΥ «19. ΎΨΟΣ ΔΗΜΟΣΙΟΝΟΜΙΚΩΝ ΔΙΟΡΘΩΣΕΩΝ ΣΤΗΝ ΠΡΑΞΗ (% ΔΑΠΑΝΩΝ ΠΟΥ ΕΠΑΛΗΘΕΥΤΗΚΑΝ/ΕΛΕΓΧΘΗΚΑΝ)»:**

|  |  |  |
| --- | --- | --- |
| **Παράγοντας** | **Τιμή παράγοντα** | **Βαθμός** |
| 19. Ύψος δημοσιονομικών διορθώσεων στην πράξη (% δαπανών που επαληθεύτηκαν/ελέγχθηκαν) | Χωρίς δημοσιονομικές διορθώσεις | 1 |
| δημοσιονομικές διορθώσεις έως 2% | 3 |
| δημοσιονομικές διορθώσεις >2% | 5 |
|  | 4 |
|  | 5 |

Για την απόδοση τιμής στον παράγοντα 19 αξιοποιούνται τα εξής στοιχεία:

Α. το σύνολο των ποσών που ελέγχθηκαν σε επιτόπια επαλήθευση/ έλεγχο.

Β. το σύνολο των διορθώσεων που επιβλήθηκαν σε συνέχεια των επιτόπιων επαληθεύσεων/ ελέγχων όπως προκύπτει από τα συμπληρωμένα Δελτία Καταχώρησης Διορθώσεων (ΔΚΔ) συνεχεία παρατυπιών, χωρίς τα ΔΚΔ οριζόντιων διορθώσεων και τα ΔΚΔ των κατ’ αποκοπή διορθώσεων

Υπολογίζεται το ακόλουθο % ποσοστό: [Β/Α]\*100%

# Εφαρμογή εκτίμησης κινδύνου

Η αρχική εκτίμηση κινδύνου, με την αυτόματη απόδοση ενός συνολικού βαθμού σε κάθε πράξη, γίνεται αμέσως μετά την ένταξή της, ώστε να υπάρχει η πρώτη εικόνα για την «επικινδυνότητά» της. Ο βαθμός αυτός διαφοροποιείται κατά την υλοποίησή της και επικαιροποιείται αυτόματα, όταν εφαρμόζεται η μεθοδολογία.

Η εκτίμηση κινδύνου πράξεων εφαρμόζεται *ταυτόχρονα* για το σύνολο των πράξεων του Προγράμματος και ανά φορέα διαχείρισης (ΔΑ ή ΕΦ):

* ανά μήνα, προκειμένου να διενεργηθούν οι διοικητικές επαληθεύσεις, και
* ανά εξάμηνο, για τον προγραμματισμό των επιτόπιων επαληθεύσεων.

Με βάση τη βαθμολογία των πράξεων, κάθε φορά που εφαρμόζεται η μεθοδολογία, δημιουργούνται *αυτόματα* (μέσω του ΟΠΣ) *τρία* στρώματα κινδύνου (υψηλού, μεσαίου, χαμηλού κινδύνου), και κάθε πράξη «κατατάσσεται» σε ένα από τα αυτά. Κάθε στρώμα έχει τον ίδιο αριθμό πράξεων.

Δεδομένου ότι η εκτίμηση κινδύνου είναι δυναμική, οι βαθμολογίες των πράξεων μεταβάλλονται κατά την υλοποίηση και κάθε Πρόγραμμα έχει διαφορετικό περιεχόμενο, επιλέχθηκε η στρωματοποίηση να πραγματοποιείται για κάθε Πρόγραμμα και φορέα διαχείρισης (ΔΑ και ΕΦ), με βάση τα εκάστοτε δεδομένα. Επομένως, τα τρία στρώματα κινδύνου δημιουργούνται στο ΟΠΣ, με βάση τη βαθμολογική κατανομή των πράξεων και οι πράξεις χαρακτηρίζονται αυτόματα ως υψηλού, μεσαίου ή χαμηλού κινδύνου.

Η στρωματοποίηση αυτή αποτελεί βασικό βήμα τόσο στις διοικητικές όσο και στις επιτόπιες επαληθεύσεις για την επιλογή δείγματος, όπως αναλύεται στις επόμενες ενότητες.

# ΔΙΟΙΚΗΤΙΚΕΣ ΕΠΑΛΗΘΕΥΣΕΙΣ ΔΑΠΑΝΩΝ

# Περιγραφή και κανόνες στη βάση εκτίμησης κινδύνου

Η διενέργεια των διοικητικών επαληθεύσεων δαπανών βασίζεται στην εκτίμηση κινδύνου πράξεων, που εφαρμόζεται κάθε μήνα στο ΟΠΣ, και σε μια σειρά κανόνων και ελάχιστων κριτηρίων που εξασφαλίζουν εύλογη βεβαιότητα για το σύνολο των δαπανών των πράξεων που διαχειρίζεται η ΔΑ/ΕΦ. Οι κανόνες και τα κριτήρια αφορούν σε δυο επίπεδα:

Α. επίπεδο Δελτίου Δήλωσης Δαπανών (ΔΔΔ) και

Β. επίπεδο δαπανών σε κάθε ΔΔΔ που πρέπει να επαληθευτεί.

**Α. Δελτία Δήλωσης Δαπανών προς επαλήθευση**

Βασικός κανόνας για το σύνολο των πράξεων (ανεξαρτήτως στρώματος κινδύνου) είναι ότι, σε κάθε περίπτωση, πρέπει να επαληθεύεται το πρώτο ΔΔΔ που υποβάλλεται από τον δικαιούχο, στο πλαίσιο κάθε υποέργου μίας πράξης. Για δημόσιες συμβάσεις, δεν θεωρείται 1ο ΔΔΔ, αυτό με το οποίο υποβάλλεται η προκαταβολή της δημόσιας σύμβασης.

Στη συνέχεια, ανά στρώμα κινδύνου στο οποίο έχει ενταχθεί αυτόματα η πράξη με βάση την εκτίμηση κινδύνου, καθορίζονται τα ΔΔΔ που πρέπει *κατ’ ελάχιστο* να επαληθεύονται για κάθε υποέργο αυτής (επιπλέον του πρώτου ΔΔΔ).

**Πίνακας 1: ΔΔΔ προς επαλήθευση ανά στρώμα κινδύνου**

|  |  |
| --- | --- |
| **Στρώμα** | **ΔΔΔ που επαληθεύονται *κατ’ ελάχιστο* για κάθε υποέργο της πράξης** |
| Υψηλού κινδύνου | * όλα τα ΔΔΔ |
| Μεσαίου κινδύνου | * το πρώτο ΔΔΔ και * δυο ενδιάμεσα ΔΔΔ, ενδεικτικά ως εξής: * το ΔΔΔ με τις δαπάνες του οποίου το υποέργο φτάνει στο 30% των συνολικών δαπανών του * το ΔΔΔ με τις δαπάνες του οποίου το υποέργο φτάνει στο 70% των συνολικών δαπανών του   Σε περίπτωση υποέργου που υλοποιείται αποκλειστικά μέσω δημοσίων συμβάσεων [είδη 5001-5004], επαληθεύεται επιπλέον και το τελευταίο ΔΔΔ. |
| Χαμηλού κινδύνου | * το πρώτο ΔΔΔ και * ένα ενδιάμεσο ΔΔΔ, ενδεικτικά το ΔΔΔ με τις δαπάνες του οποίου το υποέργο φτάνει στο 70% των συνολικών δαπανών του   Σε περίπτωση υποέργου που υλοποιείται αποκλειστικά μέσω δημοσίων συμβάσεων [είδη 5001-5004], επαληθεύεται επιπλέον και το τελευταίο ΔΔΔ. |

Το πρώτο ΔΔΔ και κάθε ΔΔΔ που πρέπει να επαληθευτεί σύμφωνα με την εκτίμηση κινδύνου πράξης και τα παραπάνω κριτήρια, θα επισημαίνεται *αυτόματα* στο ΟΠΣ [«προς επαλήθευση»], ώστε να προκύπτει άμεσα η εικόνα για τις διοικητικές επαληθεύσεις που πρέπει να διενεργηθούν *κατ’ ελάχιστο* από τη ΔΑ/ΕΦ

Επιπλέον, και εφόσον στο υποέργο προβλέπονται δαπάνες στη βάση επιλογών απλοποιημένου κόστους, επαληθεύεται κάθε ΔΔΔ που περιλαμβάνει πρώτη δαπάνη που δηλώνεται στη βάση επιλογής απλοποιημένου κόστους (άμεσης ή έμμεσης) του υποέργου, ώστε να διασφαλίζεται εξαρχής ότι πληρούνται οι προϋποθέσεις για την ορθό υπολογισμό και δήλωση των σχετικών δαπανών στο υποέργο.

Επίσης, για τις πράξεις μεσαίου και χαμηλού κινδύνου, είναι στην κρίση κάθε ΔΑ/ΕΦ να επαληθεύσει ΔΔΔ με σημαντικό ποσοστό δαπανών σε επίπεδο υποέργου (π.χ. με ποσό δαπανών ≥30% του π/υ του υποέργου).

Τέλος, η ΔΑ/ΕΦ δύναται να επαληθεύσει και άλλα ΔΔΔ, εφόσον το κρίνει απαραίτητο, λόγω διαπίστωσης σημαντικών ή/ και ασυνήθιστων προβλημάτων, στο πλαίσιο προηγούμενης διοικητικής ή επιτόπιας επαλήθευσης δαπανών ή κατά την παρακολούθηση της πράξης.

Για τα ενδιάμεσα ΔΔΔ που πρέπει να επαληθευτούν *επιπλέον* κατά την κρίση της ΔΑ/ΕΦ σύμφωνα με τα παραπάνω, η ΔΑ/ΕΦ τεκμηριώνει στο ΔΔΔ στο ΟΠΣ τη σκοπιμότητα των επιλογών αυτών.

**Β. Δαπάνες προς επαλήθευση στο ΔΔΔ - ανά είδος υποέργου**

Για τη διοικητική επαλήθευση δαπανών στο πλαίσιο κάθε ΔΔΔ που πρέπει να επαληθευτεί σύμφωνα με την ενότητα Α, οι κανόνες προσδιορίζονται *ανά είδος υποέργου*[[1]](#footnote-1) και είναι οι εξής:

1. Υποέργα που υλοποιούνται αποκλειστικά μέσω δημοσίων συμβάσεων [είδη 5001-5004], καθώς και υποέργα απαλλοτριώσεων [5008] και εργασιών Ο.Κ.Ω. [5009]

Στα υποέργα αυτά επαληθεύεται το σύνολο των δαπανών κάθε ΔΔΔ που έχει επιλεγεί προς επαλήθευση (σύμφωνα με την ενότητα Α).

1. Υποέργα που υλοποιούνται με ίδια μέσα [5005, 5007] και Υποέργα ενεργειών ΤΒ που δεν υλοποιούνται αποκλειστικά με δημόσια σύμβαση [5013]

Στα υποέργα αυτά, όπου κατά κανόνα υπάρχουν περισσότερες από μία κατηγορίες δαπανών, επαληθεύεται δείγμα δαπανών σε κάθε ΔΔΔ που έχει επιλεγεί προς επαλήθευση (σύμφωνα με την ενότητα Α). Το δείγμα αυτό πρέπει να καλύπτει *κατ’ ελάχιστο* το 20% των συνολικών δαπανών του ΔΔΔ.

Κατ’ εξαίρεση σε δελτία με μεγάλο πλήθος δαπανών, ενδεικτικά >100, το δείγμα πρέπει να καλύπτει κατ’ ελάχιστο το 15% των δαπανών του ΔΔΔ, ενώ αν το πλήθος των δαπανών του ΔΔΔ είναι πολύ μεγαλύτερο, το ελάχιστο ποσοστό των δαπανών του ΔΔΔ που θα επαληθεύσει η ΔΑ/ΕΦ μπορεί να περιοριστεί στο 10% ή και στο 5%.

Κατά κανόνα, για λόγους μεγαλύτερης αντιπροσωπευτικότητας του δείγματος, το ποσοστό αυτό των δαπανών εφαρμόζεται ανά κατηγορία δαπάνης (άμεσες δαπάνες προσωπικού, δαπάνες μετακινήσεων, κλπ.), έτσι ώστε να επαληθεύεται κατ’ ελάχιστο το 20% των δαπανών κάθε κατηγορίας δαπάνης του ΔΔΔ. Ωστόσο, η ΔΑ/ΕΦ έχει τη δυνατότητα να διαφοροποιηθεί, σε περίπτωση που κρίνει ότι μια κατηγορία δαπάνης ενέχει μεγαλύτερο κίνδυνο, τηρώντας σε κάθε περίπτωση το ελάχιστο συνολικό ποσοστό δαπανών που επαληθεύονται (20%).

Τα βήματα που ακολουθούνται για την επιλογή του δείγματος *ανά κατηγορία δαπάνης* έχουν ως εξής:

* Ανά κατηγορία δαπάνης, επιλέγονται οι δαπάνες που θα επαληθευτούν οπωσδήποτε:
  + διακριτές συναλλαγές σημαντικού ποσού (ενδεικτικά με ποσό ≥ 10% του συνολικού ποσού της συγκεκριμένης κατηγορίας δαπάνης)
  + άλλες διακριτές συναλλαγές που κατά την κρίση της ΔΑ/ΕΦ είναι ασυνήθιστες ή ενέχουν ενδείξεις απάτης
* Στη συνέχεια, επιλέγονται διακριτές συναλλαγές ανά κατηγορία δαπάνης με τυχαία δειγματοληψία, ώστε συμπεριλαμβανομένων των δαπανών του σημείου 1 να επαληθεύεται κατ’ ελάχιστο το 20% των δαπανών της κατηγορίας (ή εναλλακτικά το ποσοστό που έχει αποφασίσει να επαληθεύσει η ΔΑ/ΕΦ για τη συγκεκριμένη κατηγορία δαπάνης, εφόσον έχει διαφοροποιηθεί στο ποσοστό ανά κατηγορία δαπάνης).

Σημειώνεται ότι στο πρώτο ΔΔΔ ενός υποέργου, η ΔΑ/ΕΦ μπορεί να αυξήσει τα ποσοστά των δαπανών που επαληθεύει, εφόσον το κρίνει απαραίτητο προκειμένου να διαμορφώσει άποψη σχετικά με τον κίνδυνο που δύναται να συνδέεται με το συγκεκριμένο υποέργο ή και με τον δικαιούχο.

Σε κάθε περίπτωση, στο ΔΔΔ στο ΟΠΣ, η ΔΑ/ΕΦ τεκμηριώνει τον τρόπο που εφαρμόζει την ανωτέρω μεθοδολογία.

# Διαπίστωση παρατυπιών - διορθώσεις - επέκταση δείγματος

Σύμφωνα με τα παραπάνω, όταν στο πλαίσιο του ΔΔΔ που επαληθεύεται διοικητικά, συμμετέχει παραπάνω από μία κατηγορία δαπανών, η ΔΑ/ΕΦ επαληθεύει δείγμα δαπανών του ΔΔΔ.

Εφόσον, η ΔΑ/ΕΦ εντοπίζει παράτυπες δαπάνες στο δείγμα αυτό, οφείλει καταρχάς να διορθώσει τα σχετικά ποσά. Αντίθετα από την ΕΔΕΛ, η ΔΑ/ΕΦ δεν προβάλλει τα σφάλματα (παρατυπίες) που εντοπίζει στον ανέλεγκτο πληθυσμό των δαπανών του ΔΔΔ. Οφείλει, ωστόσο, να αξιολογεί ενδεχόμενο συστημικό αντίκτυπο των σφαλμάτων αυτών.

Έτσι, ανάλογα με τη φύση και την έκταση των παρατυπιών που διαπιστώνει, αξιολογεί και αποφασίζει2 για ενδεχόμενη επέκταση του δείγματος των δαπανών του ΔΔΔ που επαληθεύει, προκειμένου να διαπιστώσει εάν ίδιου τύπου ευρήματα εμφανίζονται και στον ανέλεγκτο πληθυσμό των δαπανών.

Στο πλαίσιο αυτό, η ΔΑ/ΕΦ μπορεί να αποφασίσει να επεκτείνει το δείγμα μόνο στην κατηγορία ή στις κατηγορίες δαπανών στις οποίες αφορούσαν οι παρατυπίες που διαπιστώθηκαν, ή σε περισσότερες κατηγορίες ή ακόμα και στο σύνολο των δαπανών του ΔΔΔ.

Σε περίπτωση διαπίστωσης ίδιου τύπου ευρημάτων στο συμπληρωματικό δείγμα, η ΔΑ/ΕΦ δύναται να επεκτείνει περαιτέρω το δείγμα των δαπανών ή/ και να αποφασίσει τη διενέργεια επιτόπιας επαλήθευσης.

Εφόσον, η ΔΑ/ΕΦ κρίνει ότι, ευρήματα που έχει εντοπίσει στο πλαίσιο του ΔΔΔ δύναται να επηρεάζουν δαπάνες προηγούμενων ΔΔΔ, προβαίνει σε διενέργεια επιτόπιας επαλήθευσης ή διοικητικής εξέτασης.

# Κατασταλτικός έλεγχος συμβάσεων

Στις περιπτώσεις για τις οποίες ο έλεγχος της διακήρυξης, της αρχικής σύμβασης και του κειμένου της τροποποίησης της σύμβασης του λαμβάνει χώρα κατασταλτικά, κατά την υποβολή της πρώτης δήλωσης δαπάνης της σύμβασης, ο δικαιούχος δηλώνει στο σχετικό πεδίο στο ΟΠΣ ότι στο ΔΔΔ περιλαμβάνεται δαπάνη σύμβασης που δεν έχει ελεγχθεί προληπτικά από τη ΔΑ/ΕΦ.

Ο έλεγχος αυτός είναι υποχρεωτικός, ανεξάρτητα από το αν το ΔΔΔ θα επαληθευτεί διοικητικά ή όχι.

# ΕΠΙΤΟΠΙΕΣ ΕΠΑΛΗΘΕΥΣΕΙΣ

Τα βήματα της μεθοδολογίας δειγματοληψίας και προγραμματισμού πράξεων προς επιτόπια επαλήθευση, τα οποία αναλύονται διεξοδικά στις επόμενες παραγράφους, περιλαμβάνουν:

1. Εκτίμηση κινδύνου πράξεων
2. Καθορισμό αρχικού πληθυσμού
3. Προσδιορισμό μεγέθους δείγματος
4. Επιλογή πράξεων, βάσει προκαθορισμένων κριτηρίων, οι οποίες θα επαληθευτούν οπωσδήποτε επιτόπια
5. Στρωματοποίηση εναπομείναντα πληθυσμού - επιλογή αρχικού δείγματος
6. Καθορισμό παραγόντων που μπορεί να διαφοροποιήσουν το δείγμα κατά την κρίση της ΔΑ/ΕΦ
7. Έλεγχο για κάλυψη του ελάχιστου ύψους δαπανών - Οριστικοποίηση του δείγματος
8. Συμπλήρωση με πράξεις χωρίς εκτελεσμένο οικονομικό αντικείμενο
9. Προγραμματισμό επιτόπιων επαληθεύσεων.

# Εκτίμηση κινδύνου πράξεων

Για τις επιτόπιες επαληθεύσεις εφαρμόζεται στο ΟΠΣ η εκτίμηση κινδύνου ανά εξάμηνο και με βάση τη βαθμολογία των πράξεων, δημιουργούνται τα τρία στρώματα κινδύνου, σύμφωνα με την ενότητα 2.2.2.

# Καθορισμός αρχικού πληθυσμού

Ο πληθυσμός που υπόκειται σε πιθανές επιτόπιες επαληθεύσεις ορίζεται ανά εξάμηνο της λογιστικής χρήσης ως εξής:

* για την πρώτη περίοδο ορίζεται ο αριθμός όλων των πράξεων δαπάνες των οποίων κατέστησαν «αποδεκτές διαχείρισης» στο ΟΠΣ και βαρύνουν το πρώτο εξάμηνο της λογιστικής χρήσης (01/07/ν-1 έως 31/12/ν-1)
* για τη δεύτερη περίοδο ορίζεται ο αριθμός όλων των πράξεων δαπάνες των οποίων κατέστησαν «αποδεκτές διαχείρισης» στο ΟΠΣ και βαρύνουν το δεύτερο εξάμηνο της λογιστικής χρήσης (01/01/ν-30/06/ν).

Το ΟΠΣ αυτόματα αφαιρεί τα ποσά δαπανών που κατέστησαν σε κατάσταση «αποδεκτό διαχείρισης» αλλά στη συνέχεια «διορθώθηκαν» με ΔΚΔ κατηγορίας 2 (δηλ. για *λόγου*ς, *οι οποίοι δεν συνιστούν παρατυπία*).

Σημειώνεται ότι διορθώσεις/ αφαιρέσεις ποσών αποδεκτών διαχείρισης λόγω ΔΚΔ άλλης κατηγορίας ή λόγω εξαίρεσης από αίτηση πληρωμής/ λογαριασμό δεν αφαιρούνται.

*Εξαιρέσεις πράξεων από τον πληθυσμό*

1. Από τους παραπάνω πληθυσμούς, δύναται να εξαιρούνται πράξεις οι οποίες επαληθεύθηκαν επιτόπια[[2]](#footnote-2) κατά το προηγούμενο εξάμηνο, ανεξαρτήτως λογιστικής χρήσης.
2. Επίσης, η ΔΑ/ΕΦ δύναται να εξαιρέσει από το πεδίο εφαρμογής των επιτόπιων επαληθεύσεων πράξεις για τις οποίες η διοικητική επαλήθευση μπορεί να προσφέρει εύλογη βεβαιότητα ως προς τη νομιμότητα και κανονικότητα των σχετικών δαπανών και η επιτόπια επαλήθευση δεν προσφέρει προστιθέμενη αξία. Τέτοιες πράξεις ενδεικτικά αποτελούν:
   * Πράξεις/υποέργα μελετών, με οποιονδήποτε δικαιούχο, τα οποία εκτελούνται με δημόσια σύμβαση, και η πραγματοποίηση του φυσικού αντικειμένου που αντιστοιχεί στη δαπάνη καθώς και οι τεχνικές, διοικητικές, δημοσιονομικές και φυσικές πλευρές του αντικειμένου μπορούν να ελεγχθούν διοικητικά.
   * Πράξεις που έχουν ελεγχθεί ή επαληθευτεί επιτοπίως σε προηγούμενο έτος (ΕΔΕΛ ή ΔΑ/ΕΦ), και κατά τη διάρκεια του ελέγχου/επαλήθευσης το φυσικό αντικείμενο έβαινε προς ολοκλήρωση.
   * Προμήθειες /υπηρεσίες, το παραδοτέο των οποίων μπορεί να επιβεβαιωθεί ηλεκτρονικά (π.χ. ηλεκτρονικές υπηρεσίες, βάσεις δεδομένων, κατασκευή ιστοτόπων, εκτυπώσεις, κλπ.).
   * Πράξεις/υποέργα Τεχνικής Βοήθειας με Δικαιούχο τη ΔΑ/ ΕΦ, που δεν υλοποιούνται *αποκλειστικά* με δημόσια σύμβαση.
   * Πράξεις/υποέργα που έχουν ελεγχθεί από την ΕΔΕΛ σε προηγούμενο εξάμηνο/έτος, στα οποία έχει επιβληθεί κατ’ αποκοπή διόρθωση που εφαρμόζεται στον επηρεαζόμενο από τη μεμονωμένη ή συστημική παρατυπία πληθυσμό δαπανών.

Στην περίπτωση που η βεβαιότητα που προκύπτει από τη διοικητική επαλήθευση αφορά μέρος της πράξης μόνο (συγκεκριμένα υποέργα), η πράξη δεν εξαιρείται από τον πληθυσμό, ωστόσο εάν επιλεγεί, η ΔΑ/ΕΦ μπορεί τεκμηριωμένα να επαληθεύσει επιτόπια μόνο τα υποέργα εκείνα για τα οποία η επιτόπια επαλήθευση έχει προστιθέμενη αξία.

\* Η εξαίρεση των πράξεων από τον πληθυσμό, όπως και τα επόμενα βήματα της μεθοδολογίας, γίνονται με ευθύνη της ΔΑ/ΕΦ : δηλ. τόσο η ΔΑ όσο και ο ΕΦ εφαρμόζει τα βήματα, ξεχωριστά για τις πράξεις που διαχειρίζεται ο καθένας.

Μετά την εξαίρεση των πράξεων βάσει των προαναφερθέντων κριτηρίων προκύπτει ο αρχικός πληθυσμός των πράξεων από τον οποίο θα επιλεχθούν οι πράξεις προς επιτόπια επαλήθευση.

|  |  |
| --- | --- |
| Αποτέλεσμα βήματος 2.4.2: | Ο **αριθμός των πράξεων** και τα **MIS** που συνθέτουν τον αρχικό πληθυσμό (Α) |

# Προσδιορισμός μεγέθους δείγματος

Ο προσδιορισμός του μεγέθους του δείγματος γίνεται με τη χρήση μη στατιστικής δειγματοληψίας και σύμφωνα με τον ακόλουθο πίνακα, ανάλογα με τη συνολική αξιοπιστία του ΣΔΕ όπως προκύπτει από την τελευταία Ετήσια Έκθεση Ελέγχου (ΕΕΕ) της Αρχής Ελέγχου (εφεξής ΕΔΕΛ).

|  |  |  |
| --- | --- | --- |
| Επίπεδο αξιοπιστίας του ΣΔΕ (ΕΕΕ) | Ελάχιστο μέγεθος δείγματος (αρ. πράξεων) | Ελάχιστο μέγεθος δείγματος (ύψος δαπανών) |
| Λειτουργεί καλά, καμία ή μόνο μικρές βελτιώσεις απαιτούνται [1] | 10% | 5% |
| Λειτουργεί, όμως απαιτούνται μερικές βελτιώσεις [2] | 15% | 10% |
| Λειτουργεί μερικώς, απαιτούνται σημαντικές βελτιώσεις [3] | 20% | 15% |
| Ουσιαστικά δε λειτουργεί [4] | 25% | 20% |

Η επιλογή του δείγματος πρέπει να καλύπτει και τις δύο απαιτήσεις, δηλαδή τόσο τον αριθμό των πράξεων όσο το ύψος των δαπανών.

Επιπλέον, σημειώνεται ότι για την πρώτη φορά εφαρμογής της μεθόδου για την οποία δεν θα έχει προσδιοριστεί το επίπεδο αξιοπιστίας του ΣΔΕ μέσω των ελέγχων της ΕΔΕΛ, ακολουθείται η 2η επιλογή, δηλαδή 15% του αριθμού πράξεων και 10% των δαπανών.

Με την εφαρμογή του μεγέθους δείγματος στον πληθυσμό που προέκυψε στην ενότητα 2.4.2 προκύπτει ο ελάχιστος αριθμός των πράξεων που πρέπει να επαληθευτούν επιτόπια και το ελάχιστο ύψος δαπανών.

|  |  |
| --- | --- |
| Αποτέλεσμα βήματος 2.4.3: | Ο ελάχιστος **αριθμός των πράξεων** και το ελάχιστο **ύψος δαπανών** που πρέπει να επαληθευτούν επιτόπια |

# Επιλογή πράξεων που πρέπει να επαληθευτούν οπωσδήποτε επιτόπια

Στη συνέχεια η ΔΑ/ΕΦ εξετάζει εάν στον πληθυσμό των πράξεων υπάρχουν πράξεις που θα πρέπει οπωσδήποτε να επαληθευτούν επιτοπίως.

Σε κάθε περίπτωση, πρέπει να επαληθεύσει πράξεις που ενώ είχαν προγραμματιστεί για επιτόπια επαλήθευση κατά την προηγούμενη λογιστική χρήση, δεν επαληθεύτηκαν τελικά επιτόπια, με αποτέλεσμα να τεθούν οι δαπάνες τους σε εξαίρεση στους οριστικούς λογαριασμούς του Προγράμματος της προηγούμενης λογιστικής χρήσης.

Επιπλέον, η ΔΑ/ΕΦ μπορεί κατά την κρίση της να επιλέξει να επαληθεύσει οπωσδήποτε πράξεις, όπως:

* + πράξεις που αναμένεται να ολοκληρωθούν εντός της λογιστικής χρήσης, δεν έχουν επαληθευτεί επιτόπια ούτε ελεγχθεί από την ΕΔΕΛ
  + πράξεις υψηλού κόστους οι οποίες έχουν πολυετές χρονοδιάγραμμα υλοποίησης και για τις οποίες απαιτείται περιοδική επιτόπια επαλήθευση
  + πράξεις με σημαντικά προβλήματα που εντοπίστηκαν από τη ΔΑ/ΕΦ στο πλαίσιο των επαληθεύσεων ή της παρακολούθησης προόδου της πράξης, από την ΕΔΕΛ ή άλλες αρχές/ φορείς στο πλαίσιο ελέγχων, ή που γνωστοποιήθηκαν στη ΔΑ/ΕΦ από άλλες αρχές/ φορείς. Τα προβλήματα αυτά μπορεί να αφορούν καθυστερήσεις στην εφαρμογή, υπόνοιες απάτης, καταγγελίες κλπ.
  + πράξεις για τις οποίες δαπάνες μεγάλου ύψους βαρύνουν το εξάμηνο της λογιστικής χρήσης.

Κατά την εφαρμογή του βήματος, για λόγους διασφάλισης της μεθοδολογίας δειγματοληψίας, οι πράξεις που θα επαληθευτούν οπωσδήποτε δεν μπορούν να ξεπερνούν σε αριθμό, **το 50% του ελάχιστου αριθμού πράξεων (x)** που προέκυψε στην ενότητα 2.4.3.

Οι πράξεις που πρέπει να επαληθευτούν οπωσδήποτε (z σε αριθμό):

* αφαιρούνται (ως συγκεκριμένα MIS) από τον αρχικό πληθυσμό πράξεων Α της ενότητας 2.4.2, ώστε να προκύψει ο εναπομείναν πληθυσμός Β
* ο αριθμός τους (z) αφαιρείται από τον ελάχιστο αριθμό πράξεων x, ώστε να προκύψει ο εναπομείναν ελάχιστος αριθμός πράξεων y
* αντίστοιχα, το ύψος δαπανών τους (δ2) αφαιρείται από το ελάχιστο ύψος δαπανών των πράξεων (δ1) της ενότητας 2.4.3, ώστε να προκύψει το εναπομείναν ελάχιστο ύψος δαπανών δ3 που πρέπει να καλύπτεται.

|  |  |
| --- | --- |
| Αποτέλεσμα βήματος 2.4.4: | * **πράξεις/MIS** που συνθέτουν τον εναπομείναντα πληθυσμό (Β) * εναπομείνας ελάχιστος **αριθμός των πράξεων** και * εναπομείναν ελάχιστο **ύψος δαπανών** |

# Στρωματοποίηση εναπομείναντα πληθυσμού - Επιλογή αρχική δείγματος

Στο βήμα 2.4.5 πρέπει να επιλεγούν οι πράξεις-τα συγκεκριμένα MIS που αποτελούν τον εναπομείναντα ελάχιστο αριθμό y. Για την επιλογή των πράξεων που θα επαληθευτούν επιτόπια, λαμβάνονται υπόψη τα τρία στρώματα κινδύνου που έχουν δημιουργηθεί από το πρώτο βήμα (2.4.1).

Οι πράξεις που ανήκουν στο στρώμα υψηλού κινδύνου έχουν μεγαλύτερη πιθανότητα εμφάνισης αποκλίσεων σε σχέση με αυτές του στρώματος μεσαίου και χαμηλού κινδύνου, κατά συνέπεια επιλέγεται μεγαλύτερο μέγεθος δείγματος από αυτό το στρώμα, μικρότερο από το στρώμα μεσαίου κινδύνου και ακόμα μικρότερο από το στρώμα χαμηλού κινδύνου.

Το ποσοστό πράξεων που επιλέγεται ανά στρώμα παρουσιάζεται στον παρακάτω πίνακα.

**Πίνακας 2: Επιτόπια επαλήθευση ανά στρώμα κινδύνου**

|  |  |
| --- | --- |
| **Στρώμα** | **% πράξεων του δείγματος που επιλέγονται από το στρώμα και μέθοδος επιλογής των πράξεων** |
| υψηλού κινδύνου | * 50% του δείγματος ως εξής: * 25% - πράξεις με τις υψηλότερες βαθμολογίες * 25% - τυχαία δειγματοληψία |
| μεσαίου κινδύνου | * 30% του δείγματος με τυχαία δειγματοληψία |
| χαμηλού κινδύνου | * 20% του δείγματος με τυχαία δειγματοληψία |

Εφαρμόζοντας τα ανωτέρω ποσοστά στα στρώματα του εναπομείναντα πληθυσμού Β της ενότητας 2.4.4., προκειμένου να επιλέξει τον εναπομείναντα αριθμό των πράξεων της ίδιας ενότητας, η ΔΑ/ΕΦ καταλήγει στο δείγμα των πράξεων που θα επαληθευτούν, το οποίο δύναται να διαφοροποιηθεί σύμφωνα με την ενότητα 2.4.6.

Σε περίπτωση που ο εναπομείναν πληθυσμός των πράξεων της ΔΑ/ΕΦ είναι μικρότερος ή ίσος των 10 τότε η ΔΑ/ΕΦ επιλέγει τις πράξεις που θα επαληθεύσει κατά την κρίση του και τηρώντας σε κάθε περίπτωση το μέγεθος δείγματος της παρ. 2.4.3 (15% των πράξεων και 10% των δαπανών).

|  |  |
| --- | --- |
| Αποτέλεσμα βήματος 2.4.5: | **MIS πράξεων** που συνθέτουν το **αρχικό δείγμα** των πράξεων που θα επαληθευτούν επιτόπια |

# Καθορισμός παραγόντων που μπορεί να διαφοροποιήσουν το δείγμα κατά την κρίση της ΔΑ/ΕΦ

Το δείγμα που προκύπτει από την εφαρμογή των ανωτέρω προβλέψεων και βασίζεται σε μεγάλο βαθμό σε τυχαίες δειγματοληψίες που εφαρμόζονται στο ΟΠΣ κατά κανόνα δεν διαφοροποιείται.

Ωστόσο, η ΔΑ/ΕΦ δύναται να αντικαταστήσει κάποια πράξη του τυχαίου δείγματος ενός στρώματος με άλλη πράξη του ίδιου στρώματος, στις ακόλουθες περιπτώσεις:

* Πράξη που προκύπτει στο δείγμα, αλλά κατά την κρίση της ΔΑ/ΕΦ δεν έχει επαρκή υλοποίηση για να έχει σημαντική προστιθέμενη αξία η επιτόπια επαλήθευση (π.χ. έργο υποδομής με δαπάνες αποκλειστικά υποέργου απαλλοτριώσεων ή Ο.Κ.Ω.), μπορεί να αντικατασταθεί με άλλη πράξη του στρώματος που δεν επιλέχθηκε στην τυχαία δειγματοληψία.
* Εφόσον στο δείγμα δεν περιλαμβάνονται πράξεις συγκεκριμένου τύπου/ομάδας (με βάση την ταξινόμηση των πράξεων, βλ. παράρτημα Ι), η ΔΑ/ΕΦ δύναται να επιλέξει πράξη του συγκεκριμένου τύπου/ομάδας και να αντικαταστήσει πράξη άλλης ομάδας του ίδιου στρώματος.

|  |  |
| --- | --- |
| Αποτέλεσμα βήματος 2.4.6: | **MIS πράξεων** που συνθέτουν το **δείγμα** των πράξεων που θα επαληθευτούν επιτόπια |

# Έλεγχος για κάλυψη του ελάχιστου ύψους δαπανών - Οριστικοποίηση του δείγματος

Όταν ολοκληρωθούν όλα τα παραπάνω βήματα προσδιορισμού των πράξεων που θα επαληθευτούν επιτόπια, η ΔΑ/ΕΦ θα πρέπει να επιβεβαιώσει ότι το δείγμα των πράξεων καλύπτει και το εναπομείναν ύψος των δαπανών (βλ. ενότητα 2.4.4).

Αν δεν καλύπτεται η απαίτηση ως προς το ύψος των δαπανών, επιλέγεται επιπλέον πράξη/ εις (προστίθενται δηλαδή πράξεις στο δείγμα) από τον εναπομείναντα πληθυσμό. Η ΔΑ/ΕΦ κατά την κρίση της αποφασίζει τον τρόπο με τον οποίο θα συμπληρωθεί το δείγμα, μέχρι να καλυφθεί και η απαίτηση των δαπανών (π.χ. με τυχαία επιλογή πράξης ανά στρώμα επικινδυνότητας, με τυχαία επιλογή πράξης από τον εναπομείναντα πληθυσμό, με επιλογή πράξης βάσει επικινδυνότητας, κλπ.).

Σε αυτή τη φάση οριστικοποιείται το δείγμα πράξεων που θα επαληθευτούν επιτόπια βάσει της εφαρμογής της δειγματοληψίας.

|  |  |
| --- | --- |
| Αποτέλεσμα βήματος 2.4.7: | **MIS πράξεων** που συνθέτουν το **οριστικό δείγμα** των πράξεων που θα επαληθευτούν επιτόπια |

# Συμπλήρωση με πράξεις χωρίς εκτελεσμένο οικονομικό αντικείμενο

Έχοντας οριστικοποιήσει το δείγμα των πράξεων που θα επαληθευτούν επιτόπια το εξάμηνο αναφοράς, η ΔΑ/ΕΦ εξετάζει αν υπάρχουν *πράξεις χωρίς εκτελεσμένο οικονομικό αντικείμενο*, που πρέπει να επαληθευτούν επιτόπια. Πρόκειται για πράξεις που το φυσικό τους αντικείμενο δεν θα μπορεί να επαληθευτεί σε επόμενο εξάμηνο (π.χ. ενέργειες κατάρτισης ή δράσεις απασχόλησης με μικρό διάστημα υλοποίησης, π.χ. μικρότερο του εξαμήνου) και οι οποίες δεν περιλήφθηκαν στον πληθυσμό από τον οποίο αντλήθηκε το δείγμα, αφού δεν είχαν πραγματοποιήσει δαπάνες.

Εάν υπάρχουν τέτοιες πράξεις το εξάμηνο αναφοράς, η ΔΑ/ΕΦ επιλέγει ένα τυχαίο δείγμα αυτών των πράξεων το οποίο αντιστοιχεί σε τουλάχιστον 10% του πληθυσμού με τα συγκεκριμένα χαρακτηριστικά και τις συμπεριλαμβάνει στον προγραμματισμό των επιτόπιων επαληθεύσεων.

Η ΔΑ/ΕΦ, εφόσον κρίνει απαραίτητο να επαληθεύσει επιτοπίως, πρόσθετες πράξεις που δεν έχουν περιληφθεί μέχρι το βήμα αυτό, και εφόσον μπορεί να διαθέσει επιπλέον πόρους στο πλαίσιο της οργάνωσης/ προγραμματισμού των επιτόπιων επαληθεύσεων, δύναται να τις επιλέξει σε αυτό το βήμα και να τις συμπεριλάβει στο πρόγραμμα, πριν την έγκρισή του.

# Προγραμματισμός επιτόπιων επαληθεύσεων

Η ΔΑ/ΕΦ, έχοντας ολοκληρώσει τα παραπάνω βήματα, προχωρά στην κατάρτιση του προγράμματος επιτόπιων επαληθεύσεων, σύμφωνα με τα οριζόμενα στη Διαδικασία *ΔΙΙ\_7 Πρόγραμμα Επιτόπιων Επαληθεύσεων.*

# ΤΕΚΜΗΡΙΩΣΗ ΜΕΘΟΔΟΛΟΓΙΑΣ ΚΑΙ ΑΞΙΟΛΟΓΗΣΗ ΑΠΟΤΕΛΕΣΜΑΤΩΝ ΔΙΑΧΕΙΡΙΣΤΙΚΩΝ ΕΠΑΛΗΘΕΥΣΕΩΝ ΑΠΟ ΔΑ/ΕΦ

Η ΔΑ/ΕΦ συνοψίζει σε διακριτό έγγραφο τον τρόπο που εφάρμοσε τη μεθοδολογία στη βάση του παρόντος. Για τη συνοπτική αποτύπωση λαμβάνει υπόψη την τεκμηρίωση των επιλογών της, για τις:

* Διοικητικές επαληθεύσεις δαπανών. Οι επιλογές αυτές έχουν τεκμηριωθεί σε ΔΔΔ σύμφωνα με την ενότητα 2.3
* Επιτόπιες επαληθεύσεις. Οι επιλογές αυτές έχουν τεκμηριωθεί σε κάθε εξαμηνιαίο πρόγραμμα επιτόπιων επαληθεύσεων, σύμφωνα με την ενότητα 2.4 και στο Έντυπο Ε.ΙΙ\_7\_1 Πρόγραμμα Επιτόπιων Επαληθεύσεων της Διαδ. Δ.ΙΙ\_7.

Το έγγραφο τεκμηρίωσης αναρτάται στο ΟΠΣ, ετησίως, πριν την υποβολή των λογαριασμών στην ΕΕ.

Η ΔΑ, σε συνεργασία με τους ΕΦ, αξιολογούν τα αποτελέσματα των διαχειριστικών επαληθεύσεων που έχουν διενεργήσει, ώστε αυτά να ληφθούν υπόψη κατά την επανεξέταση ή/και αναθεώρηση της μεθοδολογίας.

Η ΔΑ, ως υπεύθυνη για το Πρόγραμμα, είναι σημαντικό να αξιολογεί τις πτυχές και τα αποτελέσματα της προσέγγισης, γιατί μέσα από αυτή τη διαδικασία, θα μπορεί να κρίνει κατά πόσο η μεθοδολογία καλύπτει επαρκώς τους κινδύνους και της παρέχει εύλογη βεβαιότητα για τη νομιμότητα και κανονικότητα των δαπανών.

Στο πλαίσιο αυτό, ανάλογα με τη φύση και την έκταση των διαπιστώσεων ή ευρημάτων από τις διαχειριστικές επαληθεύσεις ή τους ελέγχους σε πράξεις της, μπορεί να εξάγει συμπεράσματα κυρίως ως προς το αν η προσέγγιση:

* εστιάζει όντως σε περιοχές που ενέχουν κινδύνους, και άρα προλαμβάνει τον εντοπισμό και τη διόρθωση παρατυπιών *προτού* συμπεριληφθούν οι δαπάνες που δηλώνονται από τους δικαιούχους, στις αιτήσεις πληρωμής προς την ΕΕ, ή/και
* αναδεικνύει προβλήματα σχετικά με συγκεκριμένους δικαιούχους ή τύπους/ ομάδες πράξεων.

Επιπλέον, η ΔΑ/ΕΦ μπορεί να κρίνει, εάν οι επιλογές που έχει αξιοποιήσει κατά την εφαρμογή της μεθοδολογίας (π.χ. επαλήθευση περισσότερων ΔΔΔ από τα «υποχρεωτικά» βάσει εκτίμησης κινδύνου) συνεισφέρουν στα παραπάνω ή αντίθετα δημιουργούν επιπλέον φόρτο εργασίας χωρίς προστιθέμενη αξία.

Η αξιολόγηση της ΔΑ/ΕΦ μπορεί να οδηγήσει σε προτάσεις για αλλαγές ή βελτιώσεις σε διάφορες πτυχές της μεθοδολογίας, όπως σε σχέση με τους παράγοντες κινδύνου, τις τιμές και τη βαθμολογία τους, τους κανόνες δειγματοληψίας για τις διοικητικές και τις επιτόπιες επαληθεύσεις, τα ποσοστά κάλυψης, κλπ. Επίσης μπορεί να αναδείξει την ανάγκη για την παροχή περαιτέρω εκπαίδευσης στα στελέχη της ή στα στελέχη των ΕΦ.

# ΕΠΑΝΕΞΕΤΑΣΗ-ΑΝΑΘΕΩΡΗΣΗ ΜΕΘΟΔΟΛΟΓΙΑΣ

Η μεθοδολογία για τη διενέργεια των διαχειριστικών επαληθεύσεων στη βάση εκτίμησης κινδύνου θα πρέπει να υπόκειται σε επανεξέταση ή/και αναθεώρηση, ώστε να γίνονται οι κατάλληλες προσαρμογές και να βελτιώνεται η ποιότητα και αποτελεσματικότητα των διαχειριστικών επαληθεύσεων.

Η εξέταση αυτή θα πραγματοποιείται κατά κανόνα ανά έτος, μετά την υποβολή των λογαριασμών στην ΕΕ, βασικό στοιχείο των οποίων είναι η Ετήσια Έκθεση Ελέγχου της ΕΔΕΛ.

Ειδικότερα, κατά την εξέταση της μεθοδολογίας, θα πρέπει να λαμβάνονται υπόψη:

* τα στοιχεία της Ετήσιας Έκθεσης Ελέγχου της ΕΔΕΛ, καθώς σε αυτήν συνοψίζονται τα αποτελέσματα όλων των ελέγχων, συστημικών και πράξεων, τα συμπεράσματα της ΕΔΕΛ ως προς τη λειτουργία του κοινού ΣΔΕ (επίπεδο βεβαιότητας) και αποτυπώνεται το σφάλμα της λογιστικής χρήσης στην οποία αφορά (TER, RTER),
* τα αποτελέσματα των διαχειριστικών επαληθεύσεων και τα συμπεράσματα των ΔΑ/ΕΦ από την αξιολόγηση της ενότητας 3,
* τα πορίσματα από ελέγχους ελεγκτικών οργάνων της Ευρωπαϊκής Επιτροπής και του Ευρωπαϊκού Ελεγκτικού Συνεδρίου, και άλλων αρμόδιων εθνικών οργάνων
* περιπτώσεις υπονοιών απάτης που ενδεχομένως έχουν οριζόντιες επιπτώσεις στο ΣΔΕ
* ενδεχόμενες διορθωτικές παρεμβάσεις στο ΣΔΕ κατά τη διάρκεια της λογιστικής χρήσης για την αντιμετώπιση προβλημάτων που εντοπίστηκαν.

Για την εργασία αυτή συνεργάζονται η ΔΑ και η ΕΔΕΛ, ώστε να υπάρχει κοινή θεώρηση, καθώς και κοινή αντιμετώπιση των κινδύνων και των σημείων στα οποία εντοπίζεται ανάγκη ενίσχυσης/ βελτίωσης της μεθοδολογίας.

Η εξέταση αυτή μπορεί να οδηγήσει σε αναθεώρηση της μεθοδολογίας σε επιμέρους πτυχές ή/ και στους κανόνες δειγματοληψίας. Επιπλέον, ως αποτέλεσμα της εργασίας αναθεώρησης και ανάλογα και με τη φύση και την έκταση των διαπιστώσεων μπορεί να απαιτείται η λήψη επιπλέον διορθωτικών μέτρων, όπως η τροποποίηση άλλων στοιχείων του ΣΔΕ, προσαρμογών στο ΟΠΣ ή η παροχή περαιτέρω εκπαίδευσης/ καθοδήγησης στις ΔΑ/Ε

1. Βλ. Εγχειρίδιο ΣΔΕ 2021-2027: «Ο.1 Οδηγίες για Είδη Υποέργων και έναρξή τους στα ΤΔΠ/ΤΔΥ» [↑](#footnote-ref-1)
2. Προκειμένου να είναι πάντα ενημερωμένο το ΟΠΣ ως προς τις επιτόπιες επαληθεύσεις που έχουν λάβει χώρα, το αρμόδιο όργανο επιτόπιας επαλήθευσης οφείλει με το πέρας της να καταχωρίσει στο ΟΠΣ την επιτόπια επαλήθευση με τα βασικά στοιχεία αυτής, τουλάχιστον τις ημερομηνίες ελέγχου, το εξάμηνο και το αντικείμενο, ώστε να δοθεί από το ΟΠΣ »α/α ελέγχου». [↑](#footnote-ref-2)